ར་ཐུགས་ཀྱི་མགོན་པོ་ནག་པོ། ལྟེ་བར་ཡོན་ཏན་གྱི་མགོན་པོ་སེར་པོ། གསང་གནས་སུ་ཕྲིན་ལས་ཀྱི་མགོན་པོ་ལྗང་གུ། ཐམས་ཅད་ཀྱང་ཞལ་གཅིག་ཕྱག་གཉིས་པ། གཡས་རང་རིགས་ཀྱིས་མཚན་པའི་གྲི་གུག་དང་། གཡོན་ཐོད་ཁྲག་ཐུགས་ཀར་འཛིན་ཅིང་གྲུ་མོ་ན་ཁ་ཊྭཱཾ་ག་ཡོད་པ། ཞབས་གཡོན་བརྐྱངས་པས་བཞུགས་པ། ཞལ་མཆེ་བ་གཙིགས་ཤིང་ལྗགས་འདྲིལ་བ། དམར་ལ་ཟླུམ་པའི་སྤྱན་གསུམ་དང་ལྡན་ཞིང་། སྨ་ར་དང་སྨིན་མ་དམར་སེར་འབར་བ། དཔྲལ་བར་ཁྲོ་གཉེར་བསྡུས་ཤིང་། དབུ་སྐྲ་དམར་སེར་གྱེན་དུ་བརྫེས་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ་བྱས་པ། རུས་པའི་རྒྱན་དྲུག་དང་སྦྲུལ་གྱིས་བརྒྱན་པ། སྟག་གི་པགས་པའི་ཤམ་ཐབས་ཅན། དར་སྣ་ཚོགས་ཀྱི་ཅོད་པན་དང་ལྷབ་ལྷུབ་ཀྱིས་བཀླུབས་པ། ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པའོ། །སློབ་དཔོན་སྐད་ཅིག་གིས་ནག་པོ་ཆེན་པོར་གྱུར་པའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་མགོན་པོ་རིགས་ལྔ་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་ནས། ཛཿཧཱུྃ་བྃ་ཧོཿ ཞེས་པས་གནས་ལྔའི་མགོན་པོ་སོ་སོ་ལ་ཐིམ་པའི་མོས་པ་མཛོད། དེ་ནས་བུམ་པ་བདུད་རྩིས་གང་བ་ཐོགས་ནས་དབང་བསྐུར་བའི་མོས་པ་མཛོད། སངས་རྒྱས་རྣམས་ནི་སོགས་ནས་སྦྱིན། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར་སོགས། ཆུའི་ལྷག་མ་སྤྱི་བོར་འཁྱིལ་པ་ལས་མགོན་པོ་རིགས་ལྔ་ལ་རིགས་སོ་སོས་དབུར་བརྒྱན་པར་མོས་པ་མཛོད། དེ་ནས་བུམ་དབང་གི་མཐའ་རྟེན་སྐུ་གསུང་ཐུགས་སོགས་ཀྱི་རྗེས་གནང་གི་སླད་དུ་དམིགས་པ་འདི་བཞིན་དུ་མཛོད། མགོན་པོའི་སྐུ་བྲིས་འབུར་གང་རུང་རབ་གནས་ཅན་དང་སྤྱི་བོར་རྡོ་རྗེ་བཟུང་ལ། ཡི་གེ་བདུན་པའི་རྗེས་སུ། ས་མ་ཡ་སྨ་ར་ས་མ་ཡ་མ་ཏི་ཀྲ་མ། ས་མ་ཡ་རཀྵནྟུ། ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་སོགས། རྩ་བརྒྱུད་ཀྱི་བླ་མ་རྣམས་ཀྱི་བཀའ་དང་དམ་ལས་མ་འདའ་བར། དམ་ཚིག་སྲུངས། བསྟན་པ་སྐྱོངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། ཁྱད་པར་དུ་རྡོ་རྗེ་སློབ་མ་འདི་རྣམས་སངས་རྒྱས་མ་ཐོབ་ཀྱི་བར་དུ་སྲུང་སྐྱོབ་སྦ་བའི་ཕྲིན་ལས་རྒྱ་ཆེན་པོ་མཛད་དུ་གསོལ། དེ་ནས་སྐུ་སློབ་མའི་སྤྱི་བོར་བཞག །ཡི་གེ་བདུན་མའི་རྗེས་སུ། ཨ་དྷིཥྛཱ་ན་ཨ་དྷིཥྛིཏེ་སྭཱ་ཧཱ། དེ་ནས་གསུང་གི་རྗེས་གནང་བཟླས་ལུང་གི་སླད་དུ་དམིགས་པ་འདི་བཞིན་སོགས། ཡི་གེ་བདུན་མ། བཅུ་གཉིས་མ། ཤཱ་ས་ན་རྣམས་ཀྱི་རྗེས་ཟློས་ལན་གསུམ་རེ། དེ་ནས་སློབ་དཔོན་ལ་དྲིན་ལན་གྱི་ཚུལ་དུ་མེ་ཏོག་གཏོར་ཏེ་འདིའི་རྗེས་ཟློས་མཛོད། བཅོམ་ལྡན་བདག་ལ་སྩལ་ལགས་ཀྱི། །བཅོམ་ལྡན་བདག་ལ་བྱིན་གྱིས་རློབས། ལན་གསུམ། དེ་ནས་སློབ་དཔོན་གྱིས་མེ་ཏོག་གི་ཕྲེང་བ་སྔགས་ཀྱི་ཕྲེང་བར་བྱིན་གྱིས་བརླབས་ཏེ་ཁྱེད་རང་རྣམས་ཀྱི་སྤྱི་བོར་བཞག་སྟེ་བྱིན་གྱིས་བརླབས་པར་མོས་པ་མཛོད། བཅོམ་ལྡན་འདི་ལ་སྩལ་ལགས་ཀྱི། བཅོམ་ལྡན་འདི་ལ་བྱིན་གྱིས་རློབས། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། ལན་གསུམ། ཐུགས་ཀྱི་རྗེས་གནང་གི་སླད་དུ། ལྕགས་ཀྱི་རྡོ་རྗེ་འམ་གྲི་གུག་རབ་གནས་ཅན་ཕྱག་གཡས་སུ་གཏད་དེ་རྗེས་སུ་གནང་བ་བྱིན་བའི་མོས་པ་མཛོད། སངས་རྒྱས་ཀུན་གྱི་ཐུགས་ཀྱི་རྟེན། །གང་གིས་འཕྱར་བ་ཙམ་གྱིས་ཀྱང་། །གདུག་པ་རྡུལ་དུ་རླག་བྱེད་པ། །དེ་རིང་ཁྱོད་ལ་སྦྱིན་པར་བྱ། །ཨོཾ་ཤྲཱི་མ་ཧཱ་ཀཱ་ལ་ཡེ་བཛྲ་ཀརྟ་རི་ཨ་བྷི་ཥིཉྩ་མཱཾ། གཎྜི་རབ་གནས་ཅན་ལག་པ་གཡས་པར་གཏད་དེ་རྗེས་སུ་གནང་བ་བྱིན་པའི་མོས་པ་མཛོད། སངས་རྒྱས་ཀུན་གྱི་ཡོན་ཏན་དབང་། །གང་གིས་བརྡབས་པ་ཙམ་གྱིས་ཀྱང་། །ཕོ་ཉ་ལས་ལ་སྐུལ་བྱེད་པ། །དེ་རིང་ཁྱོད་ལ་སྦྱིན་པར་བྱ། །ཨོཾ་ཤྲཱི་མ་ཧཱ་ཀཱ་ལ་ཡེ་བཛྲ་གཎྜི་ཨ་བྷི་ཥིཉྩ་མཱཾ། དེ་ནས་ཐོད་པ་ཆང་གིས་གང་བ་ལག་པ་གཡོན་པར་གཏད་དེ་རྗེས་སུ་གནང་བ་བྱིན་པའི་མོས་པ་མཛོད། སངས་རྒྱས་ཀུན་གྱི་དངོས་གྲུབ་རྟེན། །གང་གིས་བཅངས་བ་ཙམ་གྱིས་ཀྱང་། །ནག་པོ་དགྱེས་པས་ངོམས་བྱེད་པ། །དེ་རིང་ཁྱོད་ལ་སྦྱིན་པར་བྱ། །ཨོཾ་ཤྲཱི་མ་ཧཱ་ཀཱ་ལ་ཡེ་བཛྲ་ཀ་པཱ་ལ་ཨ་བྷི་ཥིཉྩ་མཱཾ། དེ་ནས་ཞིང་ལྤགས་དང་སྟག་ལྤགས། རྐང་འོག་ཏུ་རོ་གདན། ལུས་དང་ཡན་ལག་ལ་རུས་རྒྱན། ལག་བར་མི་རྐང་གི་གླིང་བུ་རྣམས་གཏད་དེ། གདུག་པ་འདུལ་ཕྱིར་རོ་ཡི་གདན། །ཞིང་ཆེན་སྟག་ལྤགས་དཔའ་བོའི་ཆས། །ཀུན་འབོད་དུང་ཆེན་གླིང་བུའི་སྒྲ། །ཟིལ་གྱིས་གནོན་བྱེད་ཕྱག་རྒྱ་དྲུག །འཇིགས་བྱེད་ཆེན་པོའི་ཆས་རྣམས་ཀྱིས། །དེ་རིང་ཁྱོད་ལ་དབང་བསྐུར་བས། །མགོན་པོའི་ཕྲིན་ལས་མ་ལུས་པ། །ཐམས་ཅད་འགྲུབ་པའི་དབང་ཐོབ་ཤོག །ཨོཾ་ཤྲཱི་མ་ཧཱ་ཀཱ་ལ་ཡེ་ཀཱ་ཡ་ཝཱཀ་ཙིཏྟ་གུ་ཎ་ཀརྨ་ཨ་བྷི་ཥིཉྩ་མཱཾ། དབང་རྫས་མ་འཛོམས་ན་ཀ་པཱ་ལ་ཡན་གྱིས་ཆོག་གསུངས། ཞེས་པས་རྗེས་གནང་བྱིན་ནས། བསླབ་བྱ་ནི། ཁྱེད་རྣམས་ཀྱི་སྐུའི་དམ་ཚིག་ཏུ་མགོན་པོ་རྒྱུན་དུ་མཆོད། གསུང་གི་དམ་ཚིག་ཏུ་བསྙེན་སྒྲུབ་ལ་བརྩོན་པ་དང་། ཐུགས་ཀྱི་དམ་ཚིག་ཏུ་རིམ་གཉིས་ཀྱི་ཏིང་ངེ་འཛིན་དང་མ་བྲལ་བའི་སྒོ་ནས་ལས་ལ་སྦྱོར་ཏེ་བསྟན་པ་སྲུངས། སེམས་ཅན་གྱི་དོན་གྱིས་ཤིག །དེ་ནས་བུམ་དབང་བརྟན་པའི་ཆེད་དུ། སློབ་དཔོན་གྱི་སྲིན་ལག་གཡོན་པས་སིནྡྷཱུ་རའི་ཡིག་འབྲུ་རྣམས་ཀྱི་ཕྱི་ལོགས་ནས་བླངས་ནས་ཁྱེད་རང་རྣམས་ཀྱི་དཔྲལ་བར་བྱུགས་ཏེ་བྱིན་གྱིས་བརླབས་པའི་མོས་པ་མཛོད། ཡི་གེ་བདུན་མ་བརྗོད། དེས་སྐུའི་བྱིན་རླབས་ཞུགས། བུམ་དབང་བརྟན་པར་བྱས་པའི་མོས་པ་མཛོད། དེ་ལྟར་ན་ཁྱེད་རྣམས་སིནྡྷཱུ་རའི་དཀྱིལ་འཁོར་དུ་བུམ་དབང་ཐོབ། ལམ་བསྐྱེད་པའི་རིམ་པ་བསྒོམ་པ་ལ་དབང་། ལྟ་བ་ངོ་བོ་ཉིད་གསུམ་བསྒོམ། འབྲས་བུ་སྤྲུལ་སྐུའི་ས་བོན་རྒྱུད་ལ་བཞག་པ་ཡིན་ནོ། །དེ་ནས་གསང་དབང་ཞུ་བའི་ཡོན་དུ་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བཅོམ་ལྡན་ཞི་བ་ཆེན་པོ་ནས་སྐྱོབས། །ཞེས་གསོལ་བ་བཏབ་ནས་སྔོན་ཆད་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ། ཨོཾ་ཨཱཿཧཱུྃ། ཞེས་གསུང་ཞིང་མིག་རས་རྣམས་འཆིང་བར་ཞུ། བླ་མ་ཧེ་རུ་ཀ་ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་དུང་དང་ཀུནྡ་ལྟར་དཀར་བ་དེ་ཁྱེད་རང་རྣམས་ཀྱི་ལྗགས་ཐོག་ཏུ་ཕུལ་བའི་མོས་པ་མཛོད། ཇི་ལྟར་སོགས་ནས་དབང་བསྐུར་རོ། །ཞེས་པའི་སྒོ་ནས་བྱིན་པའི་བདུད་རྩི་དེ། ཨ་ཧོ་མ་ཧཱ་སུ་ཁ་ཞེས་གསུང་ཞིང་མྱོང་བར་ཞུ། དེ་ལྟར་མྱངས་པས་མགྲིན་པའི་ཡ་ར་ལ་ཝ་ཞེས་པའི་རྩ་བཞི་ནས་བརྒྱུད། ལུས་ཀྱི་རྩ་ཁམས་ཐམས་ཅད་ལ་ཁྱབ་པས་རང་བཞིན་བརྒྱད་ཅུའི་རྟོག་པ་དབྱིངས་སུ་འགགས་ཏེ། སྟོང་གསལ་མཆོག་གི་ཏིང་ངེ་འཛིན་རྒྱུད་ལ་སྐྱེས་པའི་མོས་པ་མཛོད། དེ་གསང་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བར་ཞུ། དེ་བརྟན་པའི་ཆེད་དུ། སིནྡྷཱུ་རའི་ཡིག་འབྲུ་རྣམས་ལས་སློབ་དཔོན་གྱི་སྲིན་ལག་གཡོན་པས་བླངས་ནས་ཁྱེད་རང་རྣམས་ཀྱི་མགྲིན་པར་བྱུགས་ཏེ། ཡི་གེ་བདུན་མ་བརྗོད། དེས་གསུང་གི་བྱིན་རླབས་ཞུགས། གསང་དབང་བརྟན་པར་བྱས་པའི་མོས་པ་མཛོད། དེ་ལྟར་ན་ཁྱེད་རྣམས་ཀྱིས་གསང་བའི་དབང་ཐོབ། ལམ་རང་བྱིན་བརླབས་བསྒོམ་པ་ལ་དབང་། ལྟ་བ་རང་བྱུང་གི་ཡེ་ཤེས་སྐྱོང་། འབྲས་བུ་ལོངས་སྐུའི་ས་བོན་རྒྱུད་ལ་བཞག་གོ །ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བཅོམ་ལྡན་ཞི་བ་ཆེན་པོ་ནས་སྐྱོབས། ཞེས་གསོལ་བ་བཏབ་ནས། སྔོན་ཆད་ཕྱག་རྒྱ་བྷ་གའི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འཆིང་བར་ཞུ། དེ་ནས་དམིགས་པ་འདི་བཞིན་དུ་མཛོད། སློབ་དཔོན་གྱི་ཐུགས་ཀ་ནས་མཚན་ཉིད་དང་ལྡན་པའི་རིག་མ་ཡིད་དུ་འོང་བ་ལང་ཚོ་ལ་བབས་པ་རྒྱན་ཐམས་ཅད་ཀྱིས་བརྒྱན་པ་ཞིག་སྤྲུལ་ཏེ་ཁྱེད་རང་རྣམས་ལ་གཏད་པའི་མོས་པ་མཛོད། དགའ་སྟེར་སོགས་ནས་དག་ཏུ་གྱིས། ཞེས་པའི་སྒོ་ནས་བྱིན་པའི་ཕྱག་རྒྱ་དེས་དྲི་བ་བྱས་པའི་མོས་པ་མཛོད། བཤང་གཅི་སོགས་ནས་སྤྲོ་གྱུར་ཏམ། ཞེས་དྲིས་པས། དེ་ལྟར་སྤྲོའོ་ཞེས་ལན་བཏབ་པར་མོས་ཏེ་འདིའི་རྗེས་ཟློས་མཛོད། བཤང་གཅི་སོགས་ནས་སྤྲོ་གྱུར་ཏོ། །ཞེས་ལན་བཏབ་པས་ཕྱག་རྒྱ་དེས། ཨེ་མ་སོགས་ནས་མོ་ཀྵ་ཧོཿ ཞེས་གསུང་ཞིང་ཁྱེད་རང་རྣམས་ཀྱི་བར་དུ་བྱོན་པའི་མོས་པ་མཛོད། དེ་ནས་རིག་མའི་མཁའ་ཨཱཿལས་པདྨ་ཨཱཿས་མཚན་པ་དང་། ཁྱེད་རང་རྣམས་ཀྱི་གསང་གནས་ཧཱུྃ་ལས་རྡོ་རྗེ་ཧཱུྃ་གིས་མཚན་པ་སྙོམས་པར་ཞུགས་པའི་རྗེས་ཆགས་ཀྱི་མེས་སྤྱི་བོའི་ཧཾ་ཞུ་བའི་བྱང་ཆུབ་ཀྱི་སེམས་སྤྱི་བོ་ནས་མགྲིན་པར་བྱོན་པས་དགའ་བ། སྙིང་གར་བྱོན་པས་མཆོག་དགའ། ལྟེ་བར་བྱོན་པས་དགའ་བྲལ། མཁའ་གསང་གི་རྩེར་བྱང་སེམས་དཀར་དམར་འཛོམས་པས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱས། སླར་རླུང་གི་ནུས་པས་བྱང་སེམས་ཡར་དྲངས་ཏེ། ལྟེ་བར་བྱོན་པས་དགའ་བ། སྙིང་གར་བྱོན་པས་མཆོག་དགའ། མགྲིན་པར་བྱོན་པས་དགའ་བྲལ། སྤྱི་བོར་བྱོན་པས་ལྷན་སྐྱེས་མངོན་དུ་བྱས། དེའི་ཚེ་བྱང་ཆུབ་སེམས་ཀྱིས་ལུས་ཐམས་ཅད་ལ་ཁྱབ། དེ་ཐམས་ཅད་ལ་བདེ་བས་ཁྱབ། དེ་ཐམས་ཅད་ལ་མི་རྟོག་པས་ཁྱབ་སྟེ་བདེ་སྟོང་དབྱེར་མེད་ཀྱི་ཏིང་ངེ་འཛིན་རྒྱུད་ལ་སྐྱེས་པའི་མོས་པ་མཛོད། དེ་ཤེས་རབ་ཡེ་ཤེས་ཀྱི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བར་ཞུ། དེ་བརྟན་པའི་ཆེད་དུ་སིནྡྷཱུ་རའི་ཕྱག་མཚན་ནས་སློབ་དཔོན་གྱི་སྲིན་ལག་གཡོན་པས་བླངས་ནས་ཁྱེད་རང་རྣམས་ཀྱི་སྙིང་གར་བྱུགས་ཏེ་ཡི་གེ་བདུན་མ་བརྗོད། དེས་ཐུགས་ཀྱི་བྱིན་རླབས་ཞུགས། ཤེས་རབ་ཡེ་ཤེས་ཀྱི་དབང་བརྟན་པར་བྱས་པའི་མོས་པ་མཛོད། དེ་ལྟར་ན་ཁྱེད་རྣམས་ཀྱིས་ཤེས་རབ་ཡེ་ཤེས་ཀྱི་དབང་ཐོབ། ལམ་དཀྱིལ་འཁོར་འཁོར་ལོ་བསྒོམ་པ་ལ་དབང་། ལྟ་བ་ལྷན་སྐྱེས་སྐྱོང་། འབྲས་བུ་ཆོས་སྐུའི་ས་བོན་རྒྱུད་ལ་བཞག་པ་ཡིན་ནོ། །དེ་ནས་དབང་བཞི་པ་ཞུ་བའི་ཡོན་དུ་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་མཛོད། མགོན་པོ་སོགས་ནས་བྱིན་གྱིས་རློབས། །ཞེས་གསོལ་བ་བཏབ་ནས། དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ། ཞེས་གསུང་ཞིང་མིག་རས་རྣམས་འཆིང་བར་ཞུ། དེ་ནས་དབང་བཞི་པ་ཚིག་གི་སྒོ་ནས་ངོ་སྤྲད་པའི་ཚུལ་ནི། རྩ་བའི་རྒྱུད་བརྟག་པ་གཉིས་པ་ལས། ཡེ་ཤེས་འདི་ནི་སོགས་ནས་དེ་ཡི་ཕ། །ཞེས་གསུངས་ཏེ། དེའི་དོན་རང་ཉིད་ལྷ་སྐུ་སྣང་ལ་རང་བཞིན་མེད་པ་སྒྱུ་མ་ལྟ་བུའི་སྐུ་ཅན་དུ་སྣང་བ་སྤྲུལ་སྐུ། སེམས་རྒྱུད་ཕྱག་རྒྱ་དང་མཉམ་པར་སྦྱོར་བ་ལས་བྱུང་བའི་བདེ་ཆེན་གྱི་རྣམ་པར་ཤར་བ་ལོངས་སྐུ། ལྷ་སྐུ་བདེ་ཆེན་གྱི་རྣམ་པར་སྣང་ཙམ་དེ་ཉིད་སྐྱེ་འགག་གནས་གསུམ་ཐམས་ཅད་དང་བྲལ་བ་ཆོས་སྐུ། དེ་གསུམ་ངོ་བོ་དབྱེར་མི་ཕྱེད་པ་ངོ་བོ་ཉིད་ཀྱི་སྐུ་སྟེ། མདོར་ན་སེམས་ཀྱི་གཤིས་ཅིར་ཡང་མ་ཡིན་པ་གདངས་བདེ་ཆེན་དུ་མ་འགགས་པ། རྩལ་ལྷ་སྐུར་འཆར་བ། བསྒོམ་བྱ་སྒོམ་བྱེད་ལས་འདས་པ་ནམ་མཁའ་ལྟ་བུར་ཤེས་པར་བྱས་ལ་འཛིན་མེད་དུ་ལྷོད་དེ་མཉམ་པར་འཇོག་པར་ཞུ། དེ་དབང་བཞི་པའི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བར་ཞུ། དེ་བརྟན་པའི་ཆེད་དུ། སིནྡྷཱུ་རའི་འོག་གི་ཀ་པཱ་ལ་ནས་བདུད་རྩི་བྱིན་ཏེ། ཡི་གེ་བདུན་མ་བརྗོད། དེས་སྐུ་གསུང་ཐུགས་ཀྱི་བྱིན་རླབས་ཞུགས། དབང་བཞི་པ་བརྟན་པར་བྱས་པའི་མོས་པ་མཛོད། དེ་ལྟར་ན་ཁྱེད་རྣམས་ཀྱིས་དབང་བཞི་པ་ཐོབ། ལམ་རྡོ་རྗེའི་རྦ་རླབས་བསྒོམ་པ་ལ་དབང་། ལྟ་བ་མས་བརྟན་གྱི་ལྷན་སྐྱེས་སྐྱོང་། འབྲས་བུ་ངོ་བོ་ཉིད་སྐུའི་ས་བོན་རྒྱུད་ལ་བཞག་པ་ཡིན་ནོ། །དེ་རྣམས་ཀྱིས་དབང་ཡོངས་སུ་རྫོགས་པར་གྲུབ་ནས་གནས་སྐབས་དེ་དག་ཏུ་ཐོབ་ཅིང་ཁས་བླངས་པའི་དམ་ཚིག་དང་སྡོམ་པ་རྣམས་ལ་སྲུང་སྡོམ་ཚུལ་བཞིན་དུ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་སོགས་ནས་བགྱི། །དེ་རྣམས་ཀྱི་སྒོ་ནས་དབང་བསྐུར་ཟབ་མོ་ལེགས་པར་ཐོབ་པའི་གཏང་རག་ཏུ་དམིགས་ཏེ་མཎྜལ་ཞིག་འབུལ་བར་ཞུ། དེ་ལྟར་མཎྜལ་ཕུལ་ནས་ལུས་ལོངས་སྤྱོད་ལ་སོགས་པའང་ཡོན་དུ་ཕུལ་ཞིང་ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་སོགས་གསོལ། །དེ་རྣམས་ཀྱིས་རྗེ་ག་ཡ་དྷ་ར་ནས་བརྒྱུད་པའི་གྲི་གུག་ལྷ་ལྔ་སྙན་བརྒྱུད་ལུགས་ཀྱི་དབང་བཞི་རྫོགས་པར་གསན་པ་ཡིན་པས་དེས་རང་གཞན་གྱི་དོན་རྒྱ་ཆེན་པོ་མཛད་པར་ཞུ། བསོད་ནམས་འདི་ཡིས་སོགས་བརྗོད་ལ་གཏང་ངོ་། །འབུལ་གཏོར་ཡོད་ན་ཕུལ། དེ་ནས་རྗེས་ཆོག་ནི། མཆོད་པ་ཁ་གསོ། བྱིན་གྱིས་བརླབ། མཚན་སྔགས་སྔོན་འགྲོའི་རོལ་མོ་བཅས་དང་། ནང་མཆོད་ཕུལ། སྲིན་གཟུགས་མས་བསྟོད། ཡིག་བརྒྱ། བཟོད་གསོལ། རས་བྲིས་ལ་བརྟན་བཞུགས། རྟེན་མེད་རྣམས་དང་སིནྡྷཱུ་རའི་ཡེ་ཤེས་པ་གཤེགས། དམ་ཚིག་པ་རང་ལ་བསྡུ། རང་ཧེ་རུ་ཀར་གསལ་བའི་མིག་ཏུ་སོགས་ནས་ཀོ྅ཧཾ། དགེ་བ་འདི་ཡིས་སོགས་བསྔོ་སྨོན་བཀྲ་ཤིས་ཀྱིས་མཐའ་བརྒྱན་པར་བྱའོ།། །།འཕགས་པ་ཆོས་ཀྱི་རྒྱལ་མཚན་གྱིས་མཛད་པའི་དབང་ཆོག་འདིའི་སོགས་ཁོངས་རྣམས་གོ་བདེ་བཀླགས་ཆོག་དང་། ཀྱེ་རྡོར་དབང་ཆུ་ནས་ཕུད་དགོས་སོ། །ཧོར་པ་གདོང་ཐོག་བླ་བྲང་ནས། །འདི་ཉིད་སྤར་དུ་བསྒྲུབས་པའི་དགེས། །ཞིང་གཤེགས་དགོངས་པ་རྫོགས་པ་དང་། །སྤྲུལ་པའི་འཛུམ་ཞལ་མྱུར་སྟོན་ཤོག །སརྦ་དཱ་མངྒལཾ།། །